Document ID: 32010D0071

KOMISJONI OTSUS,
8. veebruar 2010,
milles käsitletakse diasinooni kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA või IB lisasse
(teatavaks tehtud numbri K(2010) 749 all)
(EMPs kohaldatav tekst)
(2010/71/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõike 2 teist lõiku,
ning arvestades järgmist:
(1)
Komisjoni 4. detsembri 2007. aasta määrusega (EÜ) nr 1451/2007 (Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta) (2) on kehtestatud selliste toimeainete nimekiri, mida on vaja hinnata nende kandmiseks direktiivi 98/8/EÜ I, IA või IB lisasse.
(2)
Diasinoon on kantud kõnealusesse nimekirja kasutamiseks toodetes, mis kuuluvad direktiivi 98/8/EÜ V lisas määratletud tooteliiki 18 (insektitsiidid, akaritsiidid ja tooted muude lülijalgsete tõrjeks).
(3)
Tooteliiki 18 kuuluvates toodetes kasutatavaid toimeaineid käsitlevate täielike toimikute esitamise tähtaeg oli 30. aprill 2006. Nimetatud kuupäevaks täielikku toimikut ei esitatud.
(4)
Komisjon teavitas sellest liikmesriike. 14. juunil 2006 avaldas komisjon kõnealuse teabe ka elektrooniliselt.
(5)
Kolme kuu jooksul pärast kõnealust avaldamist näitas üks ettevõtja üles huvi osalise ülesannete ülevõtmiseks seoses diasinooni kasutamisega tooteliiki 18 kuuluvates toodetes.
(6)
Komisjoni 29. novembri 2007. aasta otsusega 2007/794/EÜ, millega kehtestatakse uus tähtaeg toimikute esitamiseks teatavate direktiivi 98/8/EÜ artikli 16 lõikes 2 osutatud kümneaastase tööprogrammi kohaselt uuritavate toimeainete kohta, (3) määrati toimiku esitamise uueks tähtajaks 30. aprill 2008.
(7)
Kõnealuse uue tähtaja jooksul konsulteeris taotleja enne toimiku esitamist hindamiseks määratud referentliikmesriigi Portugaliga, et teada saada, kas võrdlustoodet, kirburihma, käsitatakse biotsiidina või veterinaarravimina.
(8)
Portugal teatas taotlejale pärast konsulteerimist komisjoni ja muude liikmesriikidega, et enamik liikmesriike ei käsitaks taotleja poolt turule lastud kirburihma biotsiidina, vaid veterinaarravimina Euroopa Parlamendi ja nõukogu direktiivi 2001/82/EÜ (4) artikli 1 lõike 2 kohaselt.
(9)
Seda silmas pidades ei esitanud taotleja toimikut diasinooni kandmiseks direktiivi 98/8/EÜ I, IA või IB lisasse seoses tooteliigiga 18. Määruse (EÜ) nr 1451/2007 artikli 12 lõike 4 kohaselt ei saa osalise ülesandeid diasinooni puhul seoses tooteliigiga 18 enam üle võtta.
(10)
Kuna taotleja ei esitanud toimikut ettenähtud ajavahemiku jooksul, ei tohiks diasinooni kanda direktiivi 98/8/EÜ I, IA või IB lisasse kasutamiseks tooteliiki 18 kuuluvates toodetes.
(11)
On vaja ette näha pikem ajavahemik teatavates liikmesriikides biotsiidina turule lastud kirburihmade järkjärguliseks turult kõrvaldamiseks, et võimaldada nimetatud tootele loa andmist veterinaarravimina kooskõlas direktiiviga 2001/82/EÜ.
(12)
Käesoleva otsusega ette nähtud meetmed on kooskõlas alalise biotsiidide komitee arvamusega,
ON VASTU VÕTNUD KÄESOLEVA OTSUSE:
Artikkel 1
Diasinooni (CASi nr 333-41-5, EÜ nr 206-373-8) ei kanta direktiivi 98/8/EÜ I, IA või IB lisasse seoses tooteliigiga 18.
Artikkel 2
Diasinooni sisaldavaid ja tooteliigi 18 all biotsiidina turule lastud kirburihmasid ei tohi enam turule lasta alates 1. märtsist 2013.
Muid diasinooni sisaldavaid ja tooteliiki 18 kuuluvaid biotsiide ei tohi enam turule lasta alates 1. märtsist 2011.
Artikkel 3
Käesolev otsus on adresseeritud liikmesriikidele.
Brüssel, 8. veebruar 2010

Labels: 0
3
1
6